**Pielikums**

Ogres novada pašvaldības domes

09.09.2021. ārkārtas sēdes lēmumam

(protokols Nr.8; 10)

**LĪGUMS Nr. \_\_\_\_\_\_\_\_\_\_\_**

**par sabiedrisko ūdenssaimniecības pakalpojumu sniegšanu**

Līguma parakstīšanas datums ir laika zīmoga

pievienošanas datums un laiks

**Ogres novada pašvaldība,** reģistrācijas Nr. 90000024455, juridiskā adrese: Brīvības iela 33, Ogre, Ogres novads, turpmāk tekstā - Pašvaldība, kuras vārdā, pamatojoties uz Ogres novada pašvaldības 2021.gada 1.jūlija saistošajiem noteikumiem Nr.12/2021 “Ogres novada pašvaldības nolikums”, punktu 52.1 rīkojas Ogres novada pašvaldības izpilddirektors Pēteris Špakovskis, no vienas puses,

un

**sabiedrība ar ierobežotu atbildību “Ikšķiles māja”,** reģistrācijas Nr. 40103416198, juridiskā adrese: Dainu iela 1A-1, Ikšķile, Ogres novads, turpmāk tekstā - Sabiedrība, kuras vārdā, pamatojoties uz Sabiedrības statūtiem, rīkojas tās valdes loceklis \_\_\_\_\_\_\_\_\_\_\_\_\_, no otras puses,

turpmāk tekstā abas kopā - Puses, vai katra atsevišķi – Puse,

pamatojoties uz Ogres novada domes 2021.gada 9.septembra lēmumu Nr.8; 10 “Par īpašo tiesību piešķiršanu sabiedrībai ar ierobežotu atbildību “Ikšķiles māja” sniegt sabiedriskos ūdenssaimniecības pakalpojumus Ikšķiles pilsētā un Tīnūžu pagasta administratīvajā teritorijā”,

noslēdz līgumu par sabiedrisko ūdenssaimniecības pakalpojumu sniegšanu, turpmāk tekstā – Līgums):

1. **Līguma priekšmets**
   1. Pašvaldība piešķir Sabiedrībai īpašas tiesības sniegt vispārējas tautsaimnieciskas nozīmes pakalpojumus -sabiedriskos ūdenssaimniecības pakalpojumus Ikšķiles pilsētā un Tīnūžu pagasta administratīvās teritorijas daļās, kur tiek nodrošināta minēto pakalpojumu sniegšanas iespējamība.
   2. Pakalpojuma lietotāji, turpmāk tekstā – Lietotāji, ir fiziskas un juridiskas personas, kas saņem ūdenssaimniecības pakalpojumus.
   3. Sabiedrība apņemas sniegt ūdenssaimniecības pakalpojumus, tajā skaitā nodrošinot:
      1. dzeramā ūdens ieguvi, uzkrāšanu un sagatavošanu lietošanai līdz padevei ūdensvada tīklā, atbilstoši dzeramā ūdens obligātajām nekaitīguma un kvalitātes prasībām;
      2. dzeramā ūdens piegādi no padeves vietas ūdensvada tīklā līdz Lietotājiem;
      3. no ūdensvada tīkla piegādātā dzeramā ūdens realizāciju;
      4. notekūdeņu savākšanu centralizētajās kanalizācijas sistēmās (izņemot notekūdeņu savākšanu lietus kanalizācijas sistēmās) un novadīšanu līdz notekūdeņu attīrīšanas iekārtām;
      5. notekūdeņu attīrīšanu un novadīšanu virszemes ūdensobjektos, atbilstoši noteikumiem par piesārņojošo vielu emisiju ūdenī;
      6. pakalpojumu sniegšanai izmantojamo kanalizācijas pakalpojuma realizāciju;
      7. ūdensapgādes un kanalizācijas tīklu un infrastruktūras uzturēšanu, apkalpošanu, atjaunošanu un rekonstrukciju;
      8. Eiropas Savienības fondu un citu ārvalstu finanšu instrumentu projektu rezultātā gūto labumu apsaimniekošanu un uzturēšanu, tai skaitā, kur projekta īstenotājs ir cita Pašvaldības izveidota iestāde, ja tā nav lēmusi citādāk vai tas nav pretrunā ar projekta īstenošanas nosacījumiem.
   4. Sabiedrība sniedz ūdenssaimniecības pakalpojumus atbilstoši labas pārvaldības un citiem valsts pārvaldes principiem, ciktāl tie attiecināmi uz Līguma izpildi, atbilstošajām Latvijas Republikas un Eiropas Savienības normatīvo aktu prasībām, kā arī sabiedrisko pakalpojumu regulatora lēmumiem.
   5. Par ūdenssaimniecības pakalpojumu sniegšanu Sabiedrība ar katru Lietotāju slēdz līgumu.
   6. Maksu par ūdenssaimniecības pakalpojumiem to Lietotājiem Sabiedrība nosaka atbilstoši sabiedrisko pakalpojumu regulatora noteiktajiem ūdensapgādes un kanalizācijas tarifiem un patēriņam.
   7. Šajā Līgumā ir iekļauti nosacījumi, ko nosaka Eiropas Komisijas 2011.gada 20.decembra Lēmums Nr.2012/21/ES par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.
2. **Sabiedrības pienākumi un tiesības**
   1. Sabiedrības pastāvīgs pienākums ir nodrošināt nepārtrauktu ūdenssaimniecības pakalpojumu sniegšanu Lietotājiem, atbilstoši normatīvajos tiesību aktos noteiktajām prasībām un Līgumā noteiktajā kārtībā, izņemot nepārvaramas varas gadījumus.
   2. Sabiedrība, sniedzot ūdenssaimniecības pakalpojumus, nodrošina:
      1. pakalpojumu atbilstību noteiktām kvalitātes un vides aizsardzības prasībām, tehniskajiem noteikumiem, standartiem un noslēgtajiem līgumu ar Lietotājiem noteikumiem;
      2. dzeramā ūdens kvalitāti un notekūdeņu attīrīšanas kvalitāti atbilstoši Latvijas Republikas normatīvajiem tiesību aktiem un Eiropas Savienības (Kopienas) tiesību normās noteiktajām prasībām;
      3. ūdens patēriņa uzskaites veikšanu atbilstoši normatīvo tiesību aktu prasībām;
      4. savas kompetences ietvaros ūdens kvalitātes un kvantitātes saglabāšanu ūdensgūtnēs;
      5. ūdens monitoringa veikšanu atļaujās un normatīvajos tiesību aktos paredzētajos gadījumos un kārtībā;
      6. savas kompetences ietvaros ūdenssaimniecības attīstības projektu izstrādi un realizāciju, veicot attiecīgu Eiropas Savienības direktīvu ieviešanu;
      7. savas kompetences ietvaros vides aizsardzības un ūdens resursu ekonomiskas izmantošanas jautājumu risināšanu.
   3. Sabiedrība izmanto un sekmē efektīvu, ekonomisku un drošu tehnoloģiju un darba paņēmienu ieviešanu ūdenssaimniecības pakalpojumu kvalitātes nodrošināšanai un uzlabošanai.
   4. Sabiedrībai ir pienākums uzturēt un atjaunot ūdenssaimniecības pakalpojumu sniegšanai nepieciešamo infrastruktūru, iekārtas un ierīces, savlaicīgi veikt remontus un citus apkopes darbus, būvniecības darbus, lai nodrošinātu sniegto pakalpojumu kvalitāti atbilstoši normatīvajos tiesību aktos noteiktajām prasībām.
   5. Sabiedrība slēdz rakstveida līgumus par Pakalpojumu sniegšanu ar Pakalpojumu lietotājiem, atbilstoši normatīvajos tiesību aktos noteiktajai kārtībai un prasībām.
   6. Sabiedrībai ir pienākums nekavējoties, bet ne vēlāk kā septiņu dienu laikā, rakstveidā ziņot Pašvaldībai, ja ir saņemts Sabiedrisko pakalpojumu regulēšanas komisijas brīdinājums par izslēgšanu no sabiedrisko ūdenssaimniecības pakalpojumu reģistra, kā arī par tādiem apstākļiem, kas kavē vai liedz pakalpojumu sniegšanu un tādēļ var būt par pamatu izslēgšanai no sabiedrisko ūdenssaimniecības pakalpojumu sniedzēju reģistra.
   7. Sabiedrība ir tiesīga normatīvajos tiesību aktos noteiktajos gadījumos un kārtībā samazināt vai pārtraukt ūdenssaimniecības pakalpojuma sniegšanu atsevišķiem Lietotājiem.
   8. Sabiedrība var paplašināt Lietotāju skaitu, ja Sabiedrības finansiālās un objektu vai infrastruktūras tehniskās iespējas to pieļauj.
   9. Sabiedrība savas kompetences ietvaros sadarbojas ar valsts un pašvaldību iestādēm Ikšķiles pilsētas un Tīnūžu pagasta centralizētās ūdensapgādes un kanalizācijas infrastruktūras jautājumos, tai skaitā izsniedz tehniskos noteikumus, atzinumus, projektu saskaņojumus teritorijas plānošanas un būvniecības procesā, atbilstoši normatīvajos tiesību aktos noteiktajai kārtībai.
3. **Pašvaldības pienākumi un tiesības**
   1. Pašvaldība var piešķirt pamatlīdzekļus un citus aktīvus, kuri tiek izmantoti pakalpojumu sniegšanā un ir nepieciešami izmantojamās infrastruktūras uzturēšanai, ieguldot to Sabiedrības pamatkapitālā.
   2. Lai veicinātu kvalitatīvu Pakalpojumu sniegšanu un attīstību, Pašvaldība sniedz nepieciešamo atbalstu Sabiedrībai Eiropas Savienības fondu līdzekļu piesaistīšanai atbilstoši normatīvajos tiesību aktos un Eiropas Savienības (Kopienas) tiesību normās noteiktajām prasībām, kā arī pieņem nepieciešamos normatīvos tiesību aktus un lēmumus.
   3. Pašvaldībai ir pienākums pēc Sabiedrības pieprasījuma normatīvajos aktos noteiktajā kārtībā un termiņā veikt nepieciešamās darbības (izsniegt atļaujas, saskaņojumus, ierādīt teritorijas, izsniegt informāciju un dokumentus u.tml.), ja Līgumā noteikto saistību izpilde nav iespējama bez Pašvaldības saskaņojuma, atļaujas vai nepieciešama publiskās teritorijas izmantošana.
4. **Pašvaldības un Sabiedrības atbildība**
   1. Pašvaldība atbild par likumā “Par pašvaldībām” 15.panta pirmās daļas 1.punktā noteiktās pašvaldības autonomās funkcijas - organizēt komunālos pakalpojumu, t.sk. ūdensapgādes un kanalizācijas, notekūdeņu savākšanas, novadīšanas un attīrīšanas, izpildi kopumā un par pakalpojumu pieejamības nodrošināšanu.
   2. Puses atbild par saistībām, kuras tās uzņēmušās izpildīt ar Līgumu un citiem līgumiem. Katra no Pusēm atlīdzina otrai Pusei nodarītos zaudējumus Līguma saistību neizpildes gadījumā.
   3. Sabiedrība ir atbildīga par visām civiltiesiskajām saistībām, ko tā uzņēmusies. Sabiedrība patstāvīgi, bez Pašvaldības līdzdalības, risina civiltiesiskus strīdus, kas izriet no noslēgtajiem līgumiem, ko tā uzņēmusies, darbojoties privāto tiesību jomā.
   4. Sabiedrība atlīdzina Pašvaldībai zaudējumus, ja Sabiedrības rīcības rezultātā ir nodarīti zaudējumi trešajai personai un zaudējumu atlīdzinājums tiek vērsts pret Pašvaldību.
5. **Pārskatu un ziņojumu sniegšanas kārtība, Sabiedrības darbības izvērtējums**
   1. Sabiedrība līdz kārtējā gada 30.aprīlim sniedz Pašvaldībai rakstisku atskaiti par ūdenssaimniecības pakalpojumu izpildi iepriekšējā gadā, norādot informāciju par:
      1. pakalpojumu izpildes kvalitāti un apjomu;
      2. iekasētās maksas un izdevumu apjomu par sniegtajiem pakalpojumiem;
      3. piesaistītajiem finanšu līdzekļiem un investīcijām;
      4. Sabiedrības ilgtermiņa saistībām, kas nodrošina sabiedrisko pakalpojumu sniegšanu;
      5. ieguldījumiem infrastruktūrā, kas nodrošina pakalpojumu sniegšanu;
      6. citu papildus informāciju pēc Pašvaldības rakstiska pieprasījuma.
   2. Ūdenssaimniecības pakalpojumu izpildes kvalitāti Pašvaldība vērtē pēc šādiem kritērijiem:
      1. pakalpojuma kvalitāte, nepārtrauktība un regularitāte;
      2. pakalpojuma lietotāju apmierinātība ar pakalpojumu;
      3. Sabiedrības darbības atbilstība normatīvo aktu prasībām;
      4. piešķirto finanšu līdzekļu izlietojuma atbilstība piešķiršanas mērķiem;
      5. piesaistītā finansējuma un investīciju apjoma;
      6. ieguldījumi infrastruktūrā un pamatlīdzekļos, to attīstībā;
      7. citiem kritērijiem pēc Pašvaldības ieskatiem, kas atbilst labas pārvaldības principiem.
6. **Savstarpējo norēķinu kārtība un finanšu līdzekļu piešķiršanas kārtība**

6.1. Finansējumu Sabiedrībai uzticēto uzdevumu izpildei veido:

6.1.1. ienākumi, kas gūti no maksas par ūdenssaimniecības pakalpojumu sniegšanu;

6.1.2. pašvaldības atbalsts (kompensācija):

6.1.2.1. ja Sabiedrības gūtais finansējums no ūdenssaimniecības pakalpojumu sniegšanas pilnībā nenodrošina uzticēto uzdevumu kvalitatīvu sniegšanu vai nenodrošina iespēju paplašināt Pakalpojuma saņēmēju skaitu;

6.1.2.2. ja Sabiedrībai nepieciešams līdzfinansējums Eiropas Savienības struktūrfondu, Ogres novada pašvaldības un citu institūciju finansēto pasākumu un citu projektu īstenošanai;

6.1.2.3. investīcijas sabiedrisko pakalpojumu sniegšanas infrastruktūrā, ja infrastruktūras objekti nav publiskajā lietošanā un ieguldījums infrastruktūrā veikts Sabiedrības interesēs.

6.2. Līguma 6.1.2. apakšpunktā minētajā gadījumā Sabiedrība iesniedz Pašvaldībai atbalsta (kompensācijas) nepieciešamības pamatojumu un aprēķinus. Pašvaldība var lemt par atbalsta (kompensācijas) piešķiršanu, paredzot līdzekļus Pašvaldības ikgadējā budžetā. Pašvaldība pārskaita Sabiedrībai piešķirto atbalstu (kompensāciju) Pašvaldības noteiktajā kārtībā. Sabiedrība sniedz atskaites un pārskatus par piešķirtā atbalsta (kompensācijas) izlietojumu Līguma 5.1. punktā noteiktajā kārtībā.

6.3. Nodrošinot atbalsta (kompensācijas) piešķiršanas atbilstību normatīvajos aktos noteiktajām prasībām, kontroli un pārmērīga atbalsta (kompensācijas) saņemšanas novēršanu, Pašvaldība reizi gadā, Līguma darbības perioda beigās un Eiropas Savienības līdzfinansēta projekta īstenošanas rezultātā, veic pārbaudes par Sabiedrībai piešķirtā atbalsta (kompensācijas) izlietojumu un atbilstību piešķiršanas mērķiem.

6.4. Gadījumā, ja Sabiedrība ir saņēmusi pārmērīgu atbalstu (kompensāciju), t.i. atbalsts pārsniedz summu, kāda ir nepieciešama izmaksu segšanai Līguma saistību izpildei, tad Sabiedrībai ir pienākums atmaksāt šo saņemto pārmērīgo atbalstu (kompensāciju) Pašvaldības budžetā.

6.5. Ja pārmērīgā atbalsta (kompensācijas) summa nepārsniedz 10% no vidējās gada kompensācijas summas vai atbalsta (kompensācijas) atmaksa apdraud uzticēto uzdevumu kvalitatīvu izpildi, Puses var vienoties novirzīt pārmērīgā atbalsta (kompensācijas) summu uz nākamo periodu un atskaitīt no atbalsta (kompensācijas) summas, kas jāmaksā par minēto periodu.

1. **Sabiedrības darbības uzraudzība**

7.1. Sabiedrība Līguma ietvaros ir Pašvaldības pārraudzībā.

7.2. Līguma izpildes kontroli veic Sabiedrības kapitāla daļu turētāja pārstāvja iecelta persona.

1. **Līguma darbības termiņš, spēkā stāšanās un izpildes kārtība**

8.1. Līgums stājas spēkā 2021.gada 1.oktobrī un tiek noslēgts uz 10 (desmit) gadiem.

8.2. Puses, savstarpēji vienojoties, ir tiesīgas izdarīt Līgumā grozījumus. Visi Līguma grozījumi ir neatņemama Līguma sastāvdaļa un stājas spēkā ar parakstīšanas brīdi, ja Līguma grozījumos nav noteikts citādi.

8.3. Līguma darbību var izbeigt Pusēm savstarpēji rakstiski vienojoties vai Pusēm rakstiski brīdinot vienai otru, ievērojot 3 (trīs) mēnešu uzteikuma termiņu.

8.4. Viena no Pusēm var uzteikt Līgumu nekavējoties, ja otra Puse rupji pārkāpj Līguma noteikumus vai pastāv citi būtiski iemesli, kas neļauj turpināt Līguma attiecības.

8.5. Puses tiek atbrīvotas no atbildības par daļēju vai pilnīgu Līguma saistību neizpildīšanu, ja tam par iemeslu ir nepārvaramas varas apstākļi, kas nepieļauj Līguma noteikumu izpildi, ja tie iestājušies pēc Līguma parakstīšanas un neviena no Pusēm neparedzēja un nevarēja paredzēt to iestāšanos.

8.6. Par nepārvaramu varu tiek uzskatīts jebkurš gadījums un apstākļi, kuri nav atkarīgi no Pušu gribas, tieši attiecas uz Līguma izpildi un, ko nevarēja un nevajadzēja paredzēt tā slēgšanas brīdī. Ar šādiem apstākļiem tiek saprasti, bet nav ierobežoti, valsts varas vai pārvaldes institūciju lēmumi un rīcība, dabas katastrofas, ugunsgrēki, epidēmijas, karš, nemieri, mobilizācija, avārija ūdensvada un kanalizācijas tīklos u.tml.

8.7. Lai veiktu nepieciešamos pasākumus nepārvaramas varas apstākļu radīto seku novēršanai, kā arī noteiktu Sabiedrībai radītos zaudējumus un iespējas nodrošināt Līguma turpmāku nepārtrauktu izpildi, iestājoties nepārvaramas varas gadījumam, Sabiedrība nekavējoties, bet ne vēlāk kā 3 (trīs) dienu laikā no tās iestāšanās brīža rakstiski informē par to Pašvaldību.

8.8. Sabiedrībai jāveic visi iespējamie pasākumi nepārvaramas varas seku mazināšanai un novēršanai, pēc iespējas nodrošinot ūdenssaimniecības pakalpojumu nepārtrauktību vai pakalpojuma sniegšanas atjaunošanu iespējami ātri.

1. **Citi noteikumi**

9.1. Līgums neietekmē Pušu tiesības slēgt sadarbības, pilnvarojuma vai citus līgumus, kā arī līdz šim noslēgto līgumu spēkā esamību.

9.2. Kādam no Līguma noteikumiem, zaudējot spēku normatīvo aktu izmaiņu gadījumā, Līgums nezaudē spēku tā pārējos punktos izņemot tādus normatīvo aktu grozījumus, kas atceļ Līguma noslēgšanas pamatnoteikumus. Normatīvo aktu izmaiņu gadījumā Pusēm ir pienākums Līgumu piemērot atbilstoši spēkā esošo normatīvo aktu prasībām.

9.3. Pušu reorganizācija nevar būt par pamatu Līguma pārtraukšanai vai vienpusējai uzteikšanai. Ja kāda no Pusēm tiek reorganizēta, Līgums paliek spēkā un tā noteikumi ir spēkā saistoši Pušu tiesību un saistību pārņēmējiem.

9.4. Līgums parakstīts elektroniski ar drošu elektronisko parakstu, kas satur laika zīmogu. Līguma abpusējas parakstīšanas datums ir pēdējā parakstītāja pievienotā zīmoga datums un laiks.

Pušu rekvizīti un paraksti

Pašvaldība Sabiedrība

**Ogres novada pašvaldība Sabiedrība ar ierobežotu atbildību**

**“Ikšķiles māja”**

Reģistrācijas numurs 90000024455 Reģistrācijas numurs 40103416198

Brīvības iela 33, Ogre, Dainu iela 1A-1, Ikšķile,

Ogre novads Ogres novads

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

Izpilddirektors Pēteris Špakovskis Valdes loceklis \_\_\_\_\_\_\_\_\_\_\_\_\_\_\_\_\_\_\_